Minister verwelkom vlugte wat na SA hervatArgieffoto (Foto: bernswaelz, Pixabay) Suid-Afrika verwelkom die geleidelike terugkeer van vlugte uit belangrike bronmarkte. Dit is ná ŉ reisverbod teen Suid-Afrika en ander Afrikalande ingestel is ná Suid-Afrikaanse wetenskaplikes die Omikron-variant geïdentifiseer het. “Die Verenigde Koninkryk se haastige aankondiging om Suid-Afrika weer op sy rooilys te plaas; Frankryk wat Suid-Afrika ook op sy rooilys geplaas het; en gevolglike oorhaastige reaksie van ander regerings het verwoesting gesaai op bestaande en toekomstige besigheid net voor spitstyd vir internasionale toerisme,” sê Lindiwe Sisulu, die minister van toerisme. Die Wêreldgesondheidsorganisasie het ŉ beroep op lande gedoen om eenheid te wys in dié krisistyd en gewaarsku dat ŉ reisverbod verdelend kan wees. “ŉ Reisverbod wat Afrika teiken val wêreldwye solidariteit aan,” het dr. Matshidiso Moeti, streeksdirekteur vir die WGO in Afrika, gesê. “Ons sal die oorhand oor die virus kry as ons saam werk en oplossings soek.” Die Duitse regering het vroeër vandeesweek aangekondig dat Lufthansa steeds na Suid-Afrika sal vlieg en Duitsers mag Suid-Afrika besoek. “Daar is talle ander lugdienste wat ook hul reisbeperkings versag het en Suid-Afrika verwelkom dié markte in ons somerseisoen,” voeg Sisulu by. Qatar Airways en Air France het ook aangekondig dat hulle vlugte na en van Suid-Afrika hervat. “Suid-Afrika is deurlopend in gesprekke met lande wat nog nie hul reisverbod opgehef het nie. Ons sal steeds lande versoek om ag te slaan op raad van die WGO en die reisverbod op te hef en grense oop te maak vir Suid-Afrikaners.”